**Anne-Marie "Mirri" Kynsilehto** (nyk. **Clarke**, s. 1969) on entinen suomalainen esteratsastaja. Hän aloitti ratsastuksen kotikaupungissaan Oulussa ratsastuskoulu Saaran Tallilla ja edusti kilpailu-uransa ajan seuraa Oulun Ratsastajat. Hän kilpaili vuodesta 1979 aina 1990-luvun alkupuoliskolle edeten kansainvälisesti menestyksekkäästä poniratsastajasta kansainväliseen avoimen tason kilpailumenestykseen. Poniratsastajana hän saavutti Pohjoismaiden mestaruuden ponilla Super Trouper vuonna 1984 sekä viisi Suomen mestaruutta muun muassa poneilla Janina ja Two Star, juniorina lisäksi kaksi PM-hopeaa hevosella Maxall. Avoimella tasolla hän voitti Suomen mestaruuden vuonna 1990 ja SM-hopeaa vuonna 1989 sekä Finnderbyn vuonna 1988, ratsasti Suomen Nations Cup -joukkueessa monissa kilpailuissa vuosina 1990–1992 sekä kilpaili kansainvälisesti keräten sijoituksia World Cup -tasolla saakka, muun muassa 7. sijan Helsinki International Horse Shown Word Cup -osakilpailussa vuonna 1992. HIHS:ssa hän myös tuli kolmanneksi tapahtuman toisessa pääluokassa eli Grand Prix'ssa vuonna 1989.

Kynsilehto oli vuonna 1988 ensimmäinen pohjoismaalainen esteratsastaja, joka kutsuttiin kilpailemaan Kanadaan Calgaryn Spruce Meadows -ratsastuskeskukseen, ja hän vietti talvet 1988–1990 Yhdysvalloissa George Morrisin valmennuksessa kilpaillen hyvällä menestyksellä muun muassa Tampassa ja West Palm Beachissa. 1990-luvulla hän kilpaili Euroopan kansainvälisissä kilpailuissa hollantilaisesta valmennuskeskuksesta käsin.

Kynsilehdon tärkein kilparatsu oli ori Neopolitan (kilpailunimi Uusi Suomi (US) Neopolitan), mutta hän kilpaili kansainvälisesti myös muiden muassa hevosilla (EG) Argentina, Jasper BB ja Whispering Royal Lady, jotka myöhemmin siirtyivät Pinja Immosen esteratsuiksi. Kansainvälisen tason kilparatsuihin kuului myös (GWS) Run and Jump.

Anne-Marie Kynsilehto avioitui 1990-luvulla englantilaisen esteratsastaja Warren Clarken kanssa. Hän asuu nykyään Lancashiressa, Englannissa ja keskittyy puolisonsa kanssa estehevosten kasvatukseen ja myyntiin. Kynsilehdon isä on entinen ralliautoilija, oululainen liikemies Juhani (Jussi) Kynsilehto, joka tyttärensä kilpailuvuosina toimi tämän managerina.

Yksi Kynsilehdon kilpailu-uran tärkeistä sponsoreista oli sanomalehti Uusi Suomi, jonka viimeisessä painetussa numerossa 28.11.1991 hän kiitti yhteistyöstä koko sivun ilmoituksella. Kynsilehto kuului myös Kati Hurmeen tavoin vuodesta 1985 alkaen Enso-Teamiin, joka tuki lahjakkaita nuoria suomalaisratsastajia.

Kirjallisuutta
--------------

* Martti Peltomäki: *Ratsastuksen ilot ja itkut*. Helsinki: Suomen Ratsastajainliitto, 1995. ISBN 951-96627-5-8.

Aiheesta muualla
----------------

* Warren ja Anne-Marie Clarken kotisivut

Lähteet
-------

1. ↑  Saaran Talli: historia Saaran Talli & Oulu Riders ry.  Arkistoitu 8.6.2007. Viitattu 16.2.2011. (suomeksi)
2. ↑  Wihuri-palkinto hyvälle seuralle 2006 Wihuri Oy. Viitattu 17.2.2011. (suomeksi)[vanhentunut linkki]
3. 1 2 3 4 5 6 7 8 9  Peltomäki, Martti: *Ratsastuksen ilot ja itkut*. Helsinki: Suomen Ratsastajainliitto, 1995. ISBN 951-96627-5-8.
4. ↑  Vasara, Erkki: *Suomen ratsastusurheilun historia*. Rauma: Suomen Ratsastajainliitto, 1987. ISBN 951-99777-1-6.
5. ↑  OR:n mitalistit sekä kansainväliset edustukset ja edustuslajit Oulun Ratsastajat.  Arkistoitu 19.1.2010. Viitattu 16.2.2011. (suomeksi)
6. ↑  SM-mitalisteja, esteratsastus Suomen Ratsastajainliitto.  Arkistoitu 8.2.2015. Viitattu 16.2.2011. (suomeksi)
7. ↑  Suomen estemaajoukkueen Nations Cup -historia Suomen Ratsastajainliitto.  Arkistoitu 25.7.2010. Viitattu 16.2.2011. (suomeksi)
8. 1 2 3 4  SRL Kisapalvelu, tulostilastot 1985-1995 Suomen Ratsastajainliitto. Viitattu 16.2.2011. (suomeksi)
9. ↑  Jari Juntunen: Uusi Suomi Neopolitan valmis vaativiin Grand Prix -koitoksiin: Kynsilehdolle kelpaa vain paras.  *Uusi Suomi*, 19.10.1990, s. 30.
10. ↑  Jari Porttila: Kynsilehto janoaa maailmancupmenestystä.  *Uusi Suomi*, 26.9.1991, s. 28.
11. ↑  Our story Warren Clarke Sport Horses.  Arkistoitu 4.3.2016. Viitattu 16.2.2011. (englanniksi)
12. 1 2  Jari Porttila: Manageri Jussi Kynsilehto pyörittää miljoonia: GP-voittajaa ei osteta edes rahalla.  *Uusi Suomi*, 26.9.1991, s. 29.
13. ↑  Uuden Suomen viimeinen nousu ja tuho 1976-1991 Jyrki Vesikansa.  Arkistoitu 1.5.2015. Viitattu 16.2.2011. (suomeksi)
14. ↑  Jalkanen, Lauri & Saarinen, Anne: *Vuosisata ratsain*. Rauma: Ratsastuskustannus, 1986. ISBN 951-99782-6-7.